*Ukoliko ste tražili demografsko starenje, vidite članak Starenje stanovništva.*
**Biološko starenje** predstavlja univerzalan biološki proces, prirodnu fazu u životnom ciklusu svake jedinke, koja se završava smrću. To je proces koji predstavlja genetički programirano otkazivanje mehanizama koji održavaju homeostazu (stalnost unutrašnje sredine organizma).

Starenje različitih organizama
------------------------------

### Starenje i razmnožavanje

Razmnožavanje je važna funkcija kojoj su podređeni svi drugi životni procesi, uključujući starenje i smrt. Da bi se razumeli procesi starenja neophodno je upoznati se sa razlikama između dve osnovne strategije razmnožanja:

* razmnožavanje koje se dešava jednom u toku čitavog života jedinki; ova strategija karakteristična je za

jednogodišnje i dvogodišnje biljke, dok među životinjama je česta kod insekata, a retka kod kičmenjaka;

* kada se u toku života organizmi razmnožavaju periodično veći broj puta u toku polne zrelosti, koja obično obuhvata veći deo života.

### Starenje čoveka

Procesi starenja kod čoveka se ispoljavaju na sledeće načine:

* gubitkom vode iz ćelija, što za posledicu ima zadržavanje toksina;
* smanjenjem metabolizma i postepenim snižavanjem funkcija pojedinih organa, pri čemu je naročito smanjena hormonska aktivnost;
* taloženjem soli kalcijuma u međupršljenskim hrskavicama, što je posledica smanjenog kretanja; to smanjuje pokretljivost kičme, pa je stoga starija osoba povijena prema napred;
* sužavanjem krvnih sudova zbog sklerotičnih procesa, pa se organi slabije snabdevaju krvlju i to se odražava na slabljenje njihovog rada;
* povećanjem pojave najčešćih kancera (pluća, dojke, debelog creva i dr.).

*Glavni članak: starenje čoveka*
### Starenje životinja

Efekti starenja životinja se mogu pratiti jedino u veštačkim, zaštićenim sredinama, kao što su laboratorije i zoološki vrtovi. U prirodnim uslovima su jedinke izložene napadima grabljivica, bolesti ili izložene nedostatku hrane što dovodi do njihove smrti u ranijem životnom dobu tako da je starost retka pojava. Kod najvećeg broja životinja postoji pravilo da njihova dužina života malo prevazilazi dostizanje polne zrelosti, mada ima i izuzetaka koji odstupaju od tog pravila.

*Glavni članak: starenje životinja*
### Starenje biljaka

Starenja biljaka nije tako jasno uočljivo kao kod životinja. Pojmovi kao što su starenje, sazrevanje, smrt, razviće, hloroza, nekroza, isušivanje nisu jasno razgraničeni i često se preklapaju. U tom smislu nejasno je kako se postaviti kada su u pitanju semena, koja mogu da miruju ne pokazujući nikakve fiziološke aktivnosti ili sa delovima biljaka od kojih u vegetativnom razmnožavanju nastaju novi organizmi. Dužine života pojedinih vrsta u carstvu biljaka se veoma razlikuju. Neke drvenaste biljke mogu da žive stotinama godina (sekvoja, baobab i dr.), dok druge zeljaste biljke čitav svoj životni ciklus završavaju za nekoliko nedelja (npr. efemere).

*Glavni članak: starenje biljaka*

Genetika starenja
-----------------

Promena genetičkog materijala je značajan činilac u procesu starenja. Po nekim teorijama proces starenja je povezan sa nakupljanjem grešaka u DNK u somatskim ćelijama, koje su označene kao somatske mutacije. Pored genskih mutacija somatskih ćelija, ustanovljeno je da se sa starošću povećava i učestalost hromozomskih aberacija, kako strukturnih tako i numeričkih.

Genetika starenja bavi se proučavanjem promena na genetičkom materijalu kao uzroku starenja čoveka i drugih bioloških vrsta. Sva dosadašnja ispitivanja ukazuju na činjenicu da su te promene značajan faktor u procesu starenja.

*Glavni članak: genetika starenja*

Fiziologija starenja
--------------------

Promene koje se javljaju tokom starenja najbolje su proučene kod sisara, uglavnom iz dva razloga:

* najsrodniji su sa čovekom,
* simptomi starenja su kod njih najizraženiji.

Opšte promene tokom starenja sisara su:

* smanjenje osnovne telesne mase (živih ćelije i kostiju)
* snižavanje bazalnog metabolizma u svim tkivima;
* smanjenje kretanja.

*Glavni članak: fiziologija starenja*

Prevremeno starenje
-------------------

Patogeni faktori, geni i metabolički putevi koji su važni za starenje izučavaju se različitim pristupima od kojih je jedan izučavanje naslednih bolesti preuranjenog starenja - progerije, u koju spadaju različiti oblici bolesti:

* Vernerov sindrom
* Hatčinson-Gilfordov sindrom
* Daunov sindrom
* Kokejnov sindrom
* ataksija-teleangiektatika

*Glavni članak: progerija*

Biološke teorije starenja
-------------------------

Do danas je predloženo više od 300 teorija starenja koje pokušavaju da objasne ovaj veoma kompleksan proces. Biološke teorije imaju za cilj da objasne uzroke i mehanizme starenja na nivou ćelije, organa i organizma kao celine. Većina savremenih teorija biološkog starenja su međusobno slične i polaze od zajedničkih pretpostavki. Glavne biološke teorije starenja obuhvataju evolucioni, sistemski i ćelijski nivo.

*Glavni članak: biološke teorije starenja*

Literatura
----------

* Tucić, N, Matić, Gordana: O genima i ljudima, Centar za primenjenu psihologiju, Beograd, 2002.
* Marinković, D, Tucić, N, Kekić, V: Genetika, Naučna knjiga, Beograd
* Tatić, S, Kostić, G, Tatić, B: Humani genom, ZUNS, Beograd, 2002.
* Ridli, M: Genom - autobiografija vrste u 23 poglavlja, Plato, Beograd, 2001.
* Dumanović, J, marinković, D, Denić, M: Genetički rečnik, Beograd, 1985.
* Kosanović, M, Diklić, V: Odabrana poglavlja iz humane genetike, Beograd, 1986.
* Švob, T. i sradnici: Osnovi opće i humane genetike, Školska knjiga, Zagreb, 1990.

Spoljašnje veze
---------------

***Biološko starenje*** na Wikimedijinoj ostavi

* AgeLab
* Aging Research Centre (ARC)
* American Academy of Anti-Aging Medicine
* American Federation for Aging Research
* Cellular Senescence Information Center Arhivirano 2007-11-14 na Wayback Machine-u
* Evolutionary Theories of Aging and Longevity
* Gerontology Research Group Arhivirano 2011-02-24 na Wayback Machine-u
* Longevity Meme (Longevity Activism)
* Mechanisms of Aging
* New Books on Aging and Longevity Studies
* Ouroboros Anti-Aging Research News
* Reliability Theory of Aging and Longevity
* Resourses and Articles on the Biology of Aging and Life-Extension Arhivirano 2006-04-27 na Wayback Machine-u
* 54 Scientists' Open Letter on Aging Research
* Scientific American: Loss of Anticancer Gene Retards Aging in Stem Cells
* senescence.info